Eldoradopark: Nog ŉ klag teen polisiebeamptes bygevoegNathaniel Julius (16) (Foto: Twitter) Die twee polisiebeamptes wat Vrydagaand in hegtenis geneem is in verband met die dood van die 16-jarige Nathaniel Julius van Eldoradopark word nou deur nóg ŉ aanklag in die gesig gestaar. Ndileka Cola, woordvoerder van die onafhanklike polisieondersoekdirektoraat (Opod), het Saterdagmiddag in ŉ verklaring gesê die polisiebeamptes word nou ook aangekla van die besit van verbode ammunisie. Albei het reeds tereggestaan op aanklagte van moord en moontlik dwarsboming van die gereg. Die ondersoek duur voort. Maroela Media het vroeër berig twee polisiebeamptes verbonde aan die plaaslike polisie se misdaadvoorkomingseenheid is in hegtenis geneem nadat Nathaniel Woensdag na bewering in die kruisvuur tussen ŉ bende en die polisie beland het. Nathaniel is gebore met Downsindroom. Die skietgeveg tussen die bendelede en polisie het ontstaan ná die polisie ŉ wenk ontvang het oor gesteelde motoronderdele in die omgewing. Mo Senne, woordvoerder van Not In My Name International (Nimni), het vandeesweek gesê Nathaniel se dood is “ŉ regstreekse gevolg van gewapende mans in blou wat nie voldoende opleiding ontvang het nie”. Volgens berigte voer die familie aan die seun is dood toe hy nie op versoeke van die polisie gereageer het nie. Hy kon egter nie daarop ag slaan nie omdat hy Downsindroom gehad het. Die gemeenskap het vandeesweek geregtigheid geëis vir Nathaniel se afsterwe. Dit het tot betogings in die gebied gelei en polisiebeamptes moes rubberkoeëls gebruik om die ontstoke skare uiteen te jaag.